  Виталий Пронин 101 ар талэсь азьло Россиысь МВД-ын кылдӥз экспертъёслэн но криминалистъёслэн службазы. Удмуртиын таӵе центр ужа 1926-тӥ арысен. Отын тунсыко уж пӧзе нуналлы быдэ. О. Зикратова урод суретъёсты шараян бордын ужаТуспуктэм: МВД-лэн пресс-службаезЧиньы пытьыос уг ышо Экспертно-криминалистической центрысь (ЭКЦ) валтӥсь эксперт Ольга Зикратова кӧня ке пӧртэм удысъёсъя ужаны быгатэ. Со тодма чиньы пытьыосты, шарая наркотик суретъёсты, ортчытэ трассологической но алкогольной экспертизаос. Криминалистика удысэ Ольга Анатольевна вуиз 16 ар талэсь азьло. Нош улонзэ химия наукаен герӟаны дасяське вал. Школаысен ик туж яратӥз химия урокъёсты, вормылӥз Воткинскысь школаос пӧлын радъям олимпиадаосын. Соин дышетскыны УдГУ-ысь химия факультетэ пыриз, азьланяз наукае мыно, малпаз. Но 5-тӥ курсэ вуэм студенткаез гочатӥзы тунсыко выль ужен. Ӵапак 2004-тӥ арын Удмуртиын усьтӥськиз Наркотик вӧлмытонэз алонъя федерал службалэн ёзэз. Татчы экспертъёс кулэ луизы. Соин Ольга, кема малпаськытэк, отын ужаны соглаш луэмзэ вераз. Со дырысен наукаез криминалистикалы воштӥз шуыса, пичи но ӧз куректы. Уго ужез туж тунсыко вылэм. Котькуд нунал эксперт маке но выльзэ тодэ, ачиз но сюлмаське тодон-валанзэ будэтыны. Тани наркотик бинялтэм пуйы вылын чиньы пытьыос кылё. Соосты лыдӟыны быгатоно — озьы нылмурт АДИС Папилон системаын ужаны дышетскиз. 2016-тӥ арын Наркотик вӧлмытонэз алонъя федерал службаез герӟазы МВД-ен. Табере Ольга Зикратовалэн ужан удысэз паськытгес луиз. Со спирт суретъёсты но эскере, трассологияя экспертиза (пыдкутчан яке питран пытьыосты шараян, векчи юдэсъёслэсь быдэс арбери люкан но мукет) но лэсьтэ. Сериалъёсын гинэ син куспын кыӵе ке экспертиза лэсьто. Нош улонын ваньмыз озьы уг пӧрмы. ДНК-экспертизалы дыр но коньдон кулэ, чиньы пытьыосты шараяны но куддыръя выль амал утчано. О. ЗикратоваМВД-лэн пресс-службаез — Кылсярысь, йыруж быдэстэм интыысь шедьтэмын кассовой чек. Со вылысь чиньы пытьыосты учкыны кулэ. Нош чек бумагалэн аспӧртэмлыкез вань: со яке пеймыт луэ, яке отысь вань гожтэмез сылме. Огшоры дыръя эксперт чиньы пытьыосты шарая, порошок пызьнаса. Нош чек бумагаез эскерыны со уг тупа — сыӵе дыръя чиньы пытьыос зыраськозы гинэ. Вань мукет амал — нигридрин суретъёсты уже кутыса. Но таяз учыре сое тыл вылын шунтоно. Чек бумагалы со нош ик уг тупа. Озьы утчаськыса, выль амал шедиз — нигридрин суретъёс пӧлы растворительёс ватсаса, бумага вылысь гожтэмез но уг ышы, чиньы пытьыосты но плёнка вылэ выжтыны луэ. Та эскеронын мон дактилоскопист но, химик но вал. Химик тодэ, кыӵе реагентэз кутоно, кыӵе реакция ортчоз, мар со возьматоз, — ужысьтыз шедьтонъёссэ вера Ольга Зикратова. Та ужез сярысь эксперт гожтӥз Россиын потӥсь «Экспертная практика» журналэ. Кылем арын отын статьяез печатласькиз. Озьыен, Россиысь эшъёсыз но быгатозы солэсь шедьтэм амалзэ уж вылын эскерыны. Коньяклэн тусыз но, зыныз но ӧвӧл Экспертъёслэн лабораториязы сыло ящикъёсын коньякъёс но, машина пиялаез миськыны чаклам суретъёсын канистраос но. Уго тросэз курыт юонъёс пӧяса лэсьтэмын. Кылем арын ЭКЦ-ын 7 сюрс спирт суретъёслы экспертиза ортчытэмын. Соос пӧлын курыт юонъёс но, пияла миськыны чаклам суретъёс но. — Куддыръя, нимысьтыз эскерон ортчытытэк но, валаны луэ, сурет пӧяса лэсьтэмын шуыса. Тани «Лезгинка» коньяк. Со 5 ар пукетэмын, пе. Нош ӟенелик вылаз пусйиллямтэ, ку коньяк поттэмын, ку бутылкае кисьтэмын. Со сяна, ӧвӧл акцизной маркаез. Этикеткаез яркыт ӧвӧл. Копия лэсьтэмын шуыса валан кылдэ, — тупен-тупен маде эксперт. Бутылкаез усьтыса, Ольга Зикратова суретэз ӝужыт колбае кисьтӥз. Ӟенеликын пусъемын — 0, 5 литр. Нош колбаын возьматэ 480 миллилитр. Озьыен, «коньяксэс» жаляллям. Экспертизаез йылпумъян понна химия эскерон радъяно на. Коньяк ГОСТ-ысь куронъёслы тупаны кулэ. Но «Лезгинка» соослы туж кыдёкын: 40 градус этанол интые 33 градус гинэ. Ароматизатор чот татчы ванилин ватсаллям, нош зэмос коньякын трос пумо ватсэтъёс луо. Озьыен, пӧяса поттэм продукция сярысь ужез нуись следовательлы тырмыт материал люкаськиз. Ольга Анатольевналэн тодэм-валамез ӵемысь тунсыко потэ ӵыжы-выжыосызлы но, эшъёсызлы но. Ӝӧк сьӧрын пукись куноос соку ик вазисько солы экспертлы сямен — вина яке коньяк шонер басьтӥллям-а. Куддыръя ӝӧк сьӧрын ик эскерон ортчытыны куро. — Мыным уже туж тунсыко потэ. Мон тодыны уг турттӥськы, кыӵе уголовной уж, кинлы пумит ӝутэмын со. Мынам аслам ужпуме: заключение сётоно. Со мед юрттоз уголовной ужез судэ вуттыны но йыртэмасьёсты кыл кутытыны, — вера Ольга Зикратова. Елена Скворцова  